Der var lutter hjemmesejre på programmet, da slutspillet i AL-Bank Ligaen i ishockey blev indledt torsdag aften. Rødovre Mighty Bulls trak sig sejrrigt ud af den med spænding imødesete kamp mod AaB. Hjemmeholdet sejrede med 3-0 efter en enkelt scoring i første periode og to mål i tredje periode. Første scoring faldt, da der ikke en gang var spillet et minut af kampen. Rødovre blev nummer fire i grundspillet, hvor AaB blev nummer fem, men den nordjyske klub formåede ikke at hente en vigtig udesejr. De forsvarende mestre, Herning Blue Fox, vandt 4-1 hjemme over Esbjerg, som ellers kom foran i første periode. Odense Bulldogs var endnu mere suveræn, da den fynske klub besejrede Frederikshavn Whitehawks med 5-1. Kampen var uden scoringer næsten frem til halvvejs i anden periode, hvorefter hjemmeholdet scorede to gange inden for fem minutter. Fredag spiller vinderen af grundspillet, Sønderjyske, hjemme mod Herlev Eagles, der blev nummer seks i grundspillet.

Referat:
Rødovre Mighty Bulls vandt 3-0 hjemme over AaB, da slutspillet i ishockeyligaen gik i gang torsdag aften.